Vir die Beste Voorkoms
Patricia Franken, 'n Voorkomskonsultant, tydens haar aanbieding met 'n vorige ontbyt ten bate van die Flower Valley Early Learning Centre
"Die tema tydens ons ontbytoggend op die plaas Flower Valley fokus op hoe dames die wêreld met groter selfvertroue kan aandurf," vertel Heather D'Alton, Kommunikasie-bestuurder: Flower Valley Conservation Trust. "Kom leer hoe om die beste van jou voorkoms te maak!" Vrae wat gevra word, is onder andere: "Ken jy jou stylpersoonlikheid? Weet jy hoe om jou figuur te vlei? Weet jy watter kleur jou die beste pas?" Heather sê hierdie vrae sal volledig deur die Voorkomskonsultant, Patricia Franken tydens 'n heerlike en gesellige Sjampanje-ontbyt op Flower Valley Plaas beantwoord word. Hierdie ontbyt word op Saterdag, 11 Mei 2013 aangebied.
"Volgens Patricia, as vrouens hulself, hul gelaatskleur en hul proporsies beter verstaan, sal hulle met soveel meer selfvertroue die wêreld aandurf," sê Heather. Patricia het die volgende kommentaar gelewer: “Hoe jy jou voorkoms hanteer, maak ‘n groot deel uit van wie jy is. Om goed geklee te wees, beteken eenvoudig om aan jou spesifieke behoeftes te voldoen.” Patricia gaan op die verskillende stylpersoonlikhede, en hoe dit jou manier van aantrek beantwoord, fokus. “Jou stylpersoonlikheid is so belangrik, en dit is iets waarmee jy gebore is. Party vrouens het ‘n romantiese persoonlikheid, ander nie. As jy jou stylpersoonlikheid verstaan, kan jy jou klerekas reg kies, volgens jou persoonlikheid, en nog steeds stylvol lyk.” Sy gaan ook aandag skenk aan die kleurgroepe en grimering. “Dit gaan ‘n heerlike dag van praktiese wenke wees, met hopelik vele vrae uit die gehoor.” Die Sjampanje-ontbyt word deur Flower Valley se voorskool, die Early Learning Centre, aangebied. Hulle bied onderrig aan kinders tussen twee- en ses jaar. Kaartjies kos R50 per persoon en is ten bate van die skool.
Vir enige navrae kan Natasha Forbes by 072-150-4826 geskakel word, of stuur 'n e-pos aan haar by elc@flower valley.co.za.
Onthou die datum: Saterdag, 11 Mei 2013 om 10:00.